Kakih 3000 vojakov, zbranih na Senatnem trgu, je tako zavrnilo izjavo prisege. Mednje so se vmešali zarotniki, ki so vzklikali "Živela ustava". Na trgu in okrog Zimskega dvorca se je zbralo veliko meščanov. Tam je prednje stopil Nikolaj in jim prebral pismo, v katerem se Konstantin odpoveduje prestolu v korist Nikolaja. Večina meščanov je razumela, za kaj gre, in se razšla, ne pa tudi uporni vojaki, ki so vztrajali na trgu. Mednje sta prišla gubernator Petrograda, slavni general domovinske vojne grof Miloradovič, in metropolit, ki sta skušala vojake pomiriti. Zarotniki so nanju streljali in Miloradoviča ubili, metropolita pa niso ranili. Med uporniki že dolgo ni bilo več voditelja upora, kneza Trubeckoja. Tako so brez odločnega vodje oklevali in zamudili čas, ko je Zimski dvorec varoval le en bataljon Preobraženske garde. Z nočjo je Nikolaj dobil vojaško okrepitev. Carju zvesti vojaki so s topovi začeli streljati v upornike in jih potisnili na zamrznjeno Nevo. Upor je bil s tem krvavo zadušen, mrtve so pometali v Nevo. Ujetih je bilo kakih 500 upornikov.